Sklep VIII DoR 114/2011
Datum: 2011-11-17T01:00:00.000+01:00
ecli: ECLI:SI:VSRS:2011:VIII.DOR.114.2011
opravilna_stevilka_ii_stopnje: VDSS Pdp 1341/2010
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: predlog za dopustitev revizije - zavrženje predloga - pooblaščenec delodajalca - pravniški državni izpit

## Jedro

Če predlogu za dopustitev revizije ni priložen dokaz, da ima stranka opravljen pravniški državni izpit (pogoj iz četrtega odstavka 86. člena ZPP), sodišče vlogo zavrže (367.č člen ZPP).

## Izrek

Predlog se zavrže.

## Obrazložitev

1. Sodišče prve stopnje je ugotovilo nezakonitost izredne odpovedi pogodbe o zaposlitvi z dne 6. 12. 2009 in ugotovilo, da je tožniku delovno razmerje prenehalo na podlagi odpovedi že 5. 12. 2009. Prisodilo mu je razliko v plači za čas od 15. 11. 2009 do 5. 12. 2009 z zamudnimi obrestmi, v preostalem delu je zahtevek zavrnilo. Sodišče druge stopnje je pritožbo tožene stranke zavrnilo in potrdilo izpodbijani del sodbe sodišča prve stopnje.

2. Predlog za dopustitev revizije je vložil za toženo stranko A. P., ne da bi predlogu priložil dokazilo o opravljenem pravniškem državnem izpitu.

3. Predlog ni dovoljen.

4. V postopku z izrednimi pravnimi sredstvi lahko stranka opravlja pravdna dejanja samo po pooblaščencu, ki je odvetnik, razen če ima stranka oziroma njen zakoniti zastopnik opravljen pravniški državni izpit (tretji in četrti odstavek 86. člena Zakona o pravdnem postopku, v nadaljevanju ZPP). Če predlogu za dopustitev revizije ni priložen dokaz, da ima stranka opravljen pravniški državni izpit (pogoj iz četrtega odstavka 86. člena ZPP), sodišče vlogo zavrže (367.č člen ZPP).

5. Ker je v obravnavanem primeru predlog za dopustitev revizije vložila oseba, ki ni dokazala niti, da je zakoniti zastopnik tožene stranke niti, da ima opravljen pravniški državni izpit, je vrhovno sodišče predlog na podlagi citiranih zakonskih določil zavrglo.